b"\n_START_ARTICLE_\nJur\xc3\xa0ssic\n_START_SECTION_\nPaleogeografia\n_START_PARAGRAPH_\nEl supercontinent de Pangea es divid\xc3\xad en Nord-am\xc3\xa8rica, Eur\xc3\xa0sia i Gondwana durant el Jur\xc3\xa0ssic inferior. L'oce\xc3\xa0 Atl\xc3\xa0ntic i el mar de Tetis primitius encara eren relativament estrets. El continent meridional, Gondwana, comen\xc3\xa7\xc3\xa0 a fragmentar-se cap al Jur\xc3\xa0ssic superior. El clima era c\xc3\xa0lid i sense indicis de glaciaci\xc3\xb3. Igual que al Tri\xc3\xa0sic, sembla que no hi hagu\xc3\xa9 ni una massa terrestre a prop dels pols ni casquets polars extensos. El registre geol\xc3\xb2gic del Jur\xc3\xa0ssic est\xc3\xa0 ben exposat a l'oest d'Europa, on se'n troben seq\xc3\xbc\xc3\xa8ncies marines al llarg de les costes. El mar Sundance, un mar epicontinental, cobria part de les planes del nord dels Estats Units i el Canad\xc3\xa0. Molts dels jaciments jur\xc3\xa0ssics de Nord-am\xc3\xa8rica s\xc3\xb3n continentals. Tamb\xc3\xa9 hi ha jaciments jur\xc3\xa0ssics importants a R\xc3\xbassia, l'\xc3\x8dndia, Sud-am\xc3\xa8rica, el Jap\xc3\xb3, Austral\xc3\xa0sia i el Regne Unit.\n_START_SECTION_\nClima i vegetaci\xc3\xb3\n_START_PARAGRAPH_\nEl Jur\xc3\xa0ssic es caracteritza per tenir un clima humit. Les condicions c\xc3\xa0lides arribaren fins i tot a les zones polars. Pel que fa a la vegetaci\xc3\xb3, s'han trobat restes de con\xc3\xadferes de varietats subtropicals."